Source: https://cafeteriaforum.blog.hu/2015/12/11/mikor_lehet_adomentes_az_utalvany?token=980596855c0f9fb8a17190d295f58bc5
Timestamp: 2018-12-10 22:34:31
Document Index: 3315163

Matched Legal Cases: ['bíróság ', 'bíróság ', 'bíróság ', 'Kúria ', 'Kúria ', 'Kúria ', 'Kúria ', 'Kúria ']

MIKOR LEHET ADÓMENTES AZ UTALVÁNY? - CAFETERIA 2019
KEDVEZMÉNYES ADÓZÁSÚ CAFETERIA KERET ÖSSZEGE
2015. december 11. - Kis István üzleti tanácsadó www.cegvezetoknek.hu
Ami a tényállást illeti, a felperes egy kft.-től 2011. február–december hónapokban munkavállalói részére munkaruházati és számítógép-használati utalványokat, 2011 decemberében sportutalványokat vásárolt 15 660 000 Ft értékben, azonban ezen összeg után a személyi jövedelemadót nem vallotta be. A munkavállalók az utalványokat készpénzért értékesíthették a kft.-nek.
A felperesnél folytatott utólagos adóhatósági ellenőrzés következtében az adóhatóság megállapította, hogy a felperes a munkavállalói részére teljesített kifizetések után 3 182 000 Ft személyi jövedelemadó levonását mulasztotta el, emiatt terhére 1 591 000 Ft mulasztási bírságot szabott ki és 555 000 Ft késedelmi pótlékot számított fel.
A döntést a másodfokon eljárt adóhatóság (alperes) helybenhagyta.
A bíróság az alperes határozatát részben megváltoztatta. Két munkavállaló nem ismerte el az átvett utalványok névértéken történő értékesítését a kft. felé (csupán átvételét), ezért a bíróság álláspontja szerint a tényállás az ő esetükben nem teljes körűen bizonyított, így az adóhatóság velük kapcsolatban tett megállapításait és az ezekkel kapcsolatos adóbírságnak és késedelmi pótléknak a törlését rendelte el, ezt meghaladóan a felperes keresetét elutasította. A többi munkavállaló kapcsán a bíróság szerint az alperes megalapozott és a jogvita eldöntésére irányadó anyagi jogi jogszabályi rendelkezéseknek megfelelő döntést hozott, mivel ők készpénzért értékesítették az utalványokat a kft.-nek.
Mindkét fél felülvizsgálati kérelmet nyújtott be az ügyben. Az alperes a kereseti kérelemnek helyt adó döntés hatályon kívül helyezését és a felperes keresetének elutasítását, a felperes pedig a keresetét elutasító jogerős ítéleti rendelkezés hatályon kívül helyezését és keresetének helyt adó határozat meghozatalát kérelmezte.
A Kúria vizsgálata annak megállapítására irányult, hogy a felperes cafeteria rendszere alapján a vizsgált időszakban foglalkoztatott munkavállalóinak juttatott számítógép-használati, munkaruha- és sportutalványok tekintetében alkalmazhatók-e az adómentes juttatásra vonatkozó törvényi rendelkezések.
A törvényi szabályozás értelmében az utalvány akkor minősül nem pénzben adott adómentes juttatásnak, ha a juttatás feltételei alapján megállapítható, hogy az mely termékre, szolgáltatásra, vagy milyen termék- vagy szolgáltatáskörben használható fel és egyebekben a juttatás körülményei megfelelnek az adómentességre vonatkozó rendelkezésekben foglalt feltételeknek. A Kúria szerint ebből következően nem egyes munkavállalói nyilatkozatok, utalvány-felhasználások elismerésére, értékesítésére vagy ezek tagadására vonatkozó előadások alapozzák meg e tárgyban az érdemi döntést.
A számítógép-használati és munkaruha-utalványok esetében egyértelműen beazonosítható volt, hogy azok teljes körűen visszakerültek a kft.-hez, a felperes munkavállalói még az átvétel napján értékesítették a kft.-nek az utalványokat. A bizonyítékok alapján a Kúria arra a megállapításra jutott, hogy a munkavállalók az utalványok első, felperes általi megvásárlásakor már tudomással bírtak arról, hogy az utalványok készpénz ellenében értékesíthetők a kft.-nek. Ráadásul az utalványok készpénzre váltására a munkavállalók munkahelyén került sor.
A Kúria hangsúlyozta: az adómentességet a felperesnek kellett volna bizonyítania, azonban azt az érvelését nem találták alaposnak, amely szerint azért nem jogszerűek a határozatok és a jogerős ítélet, mert a sportutalványok tekintetében nem állnak rendelkezésre a kft. megsemmisítési jegyzőkönyvei, mivel az egyéb rendelkezésre álló adatok, bizonyítékok értékelésére megfelelően került sor. A két munkavállaló tekintetében a Kúria kiemelte, hogy mindkét munkavállalók elismerte: a felperes képviselőjétől az utalványokat átvette. Az okirati bizonyítékokkal ellentétes nyilatkozataik ezért és azért sem fogadhatók el, mert az utalványok a havi átvételi íveken, bérlistákon, bérkartonokon, továbbá megsemmisítési jegyzőkönyveken is szerepelnek, nem adhatnak alapot az adóhatósági határozatok e körben történő hatályon kívül helyezésére.
adómentes utalvány számítógép használati utalvány